b'\n_START_ARTICLE_\nSebar\n_START_PARAGRAPH_\nSebar je bil v srednjeve\xc5\xa1ki srbski dr\xc5\xbeavi nesvoboden kmet, ki je moral svojemu gospodarju \xe2\x80\x93 vladarju, posestniku ali cerkvi \xe2\x80\x93 dajati ve\xc4\x8d vrst rente. Sebarji so se po vrsti odnosa in dela, s katerim so se ukvarjali, delili na meropahe, vlahe, zanatlije (obrtnike), sokalnike (slu\xc5\xbeabnike) in otroke (su\xc5\xbenje). V Du\xc5\xa1anovem zakoniku je bil njihov polo\xc5\xbeaj natan\xc4\x8dno dolo\xc4\x8den._NEWLINE_V starih dokumentih se je izraz sebar uporabljal tudi ta preprostega neukega \xc4\x8dloveka._NEWLINE_Meropahi so bili nesvobodni kmetje v srednjeve\xc5\xa1ki Srbiji. Imenovali so jih tudi serblji, zemljani ljudi in ljudi vlastelisci. Morali so delati za svojega gospodarja in mu dajati rento v naravi. V Du\xc5\xa1anovem zakoniku so bile njihove dol\xc5\xbenosti natan\xc4\x8dno dolo\xc4\x8dene: na gospodarjevem imetju so morali delati dva dni v tednu, kositi travo, okopavati vinograd, in mu vsako leto dajati "carevu perperu" \xe2\x80\x93 denar. Ve\xc4\x8d kot toliko se jim po zakonu ni smelo vzeti._NEWLINE_Meropah ni smel zapustiti zemlje, ki jo je obdeloval, zakon pa je dopu\xc5\xa1\xc4\x8dal, da se je pravdal s svojim gospodarjem ali vladarjem, \xc4\x8de je od njega zahteval ve\xc4\x8d dela in denarja, kot je bilo predpisano._NEWLINE_V srednjeve\xc5\xa1ki Srbiji so z vlahi imenovali nomadsko prebivalstvo, ki se je ukvarjalo z \xc5\xbeivinorejo. Vlahi so omenjeni v Du\xc5\xa1anovem zakoniku in Zakoniku cetinjskih vlahov. Vlahi so postopoma postali poseben dru\xc5\xbebeni sloj, ki ni bil obremenjen s fevdalnimi dajatvami ampak je pla\xc4\x8deval letni davek._NEWLINE_Del srbskega prebivalstva se je v 15. stoletju pred Turki umikal proti hrvatskemu ozemlju, tako da so Srbi v Dalmaciji in njenem zaledju ter vzhodni Slavoniji postali ve\xc4\x8dinsko prebivalstvo. Z nastankom Vojne krajine je naziv vlah spremenil svoj pomen, ker so se Srbi iz Vojne krajine sami imeli za Vlahe._NEWLINE_Izraza vlah ne smemo zamenjati z istim imenom romaniziranih ljudstev Balkana, ki so se ukvarjala z \xc5\xbeivinorejo, v dalmatinskih mestih pa se je naziv vlah uporabljal za hribovske pastirje in va\xc5\xa1ko prebivalstvo._NEWLINE_Sokalniki (sluge) so se imenovali tudi servi in so bili nesvobodni kmetje v srednjeve\xc5\xa1ki Srbiji. Imeli so malo manj\xc5\xa1e obveznosti kot meropahi. Morali so delati na posestvu svojega gospodarja in kot slu\xc5\xbeabniki opravljati razli\xc4\x8dna opravila: tovoriti blago, spremljati gospodarja na potovanju, popravljati zgradbe ali delati v kuhinji. \xc5\xa0tevilo servov je bilo v primerjavi z meropahi majhno._NEWLINE_Otrok je bil v srednjeve\xc5\xa1ki srbski dr\xc5\xbeavi su\xc5\xbeenj. Bil je last svojega gospodarja, ki ga je lahko prodal. Po Du\xc5\xa1anovem zakoniku otrok \xe2\x80\x93 kristjan ni mogel biti prodan nekristjanu. Otroci so se dedovali, niso pa mogli biti del nevestine dote. Otroci so postopoma postali meropahi \xe2\x80\x93 nesvobodni kmetje. Dobili so zemljo in z njo vse obveznosti do svojega gospodarja.'